मुंबई। ओपनर हिमांशु राणा (101) के शानदार शतक के बावजूद भारतीय अंडर 19 टीम को इंग्लैंड अंडर 19 टीम के हाथों सोमवार को पहले एकदिवसीय मैच में 23 रन से हार का सामना करना पड़ा। इंग्लैंड ने इस जीत से पांच मैचों की युवा सीरीज में 1-0 की बढ़त बना ली। इंग्लैंड ने 50 ओवर में सात विकेट पर 256 रन का चुनौतीपूर्ण स्कोर बनाया जिसके जवाब में भारतीय 42.5 ओवर में 233 रन पर सिमट गई। राणा ने 87 गेंदों में 12 चौकों और एक छक्के की मदद से 101 रन की बेहतरीन पारी खेली। राणा की इस पारी के बावजूद भारतीय टीम को हार का सामना करना पड़ा। राणा जब तक मैदान में थे भारत की उम्मीदें बनी हुई थी लेकिन उनके सातवें विकेट के रूप में 198 के स्कोर पर आउट होने के बाद ये उम्मीदें टूट गई। शुभम गिल ने 29, हेत पटेल ने 20, कमलेश नागरकोटी ने 37 और यश ठाकुर ने 14 रन बनाए। इंग्लैंड की तरफ से मैथ्यू फिशर ने 41 रन पर चार विकेट लिए जबकि हेनरी ब्रूक्स, डेलरे रोलिंस और मैक्स होल्डन को दो-दो विकेट मिले। इससे पहले डेलरे रालिंस (नाबाद 107) ने शानदार शतक बनाते हुए इंग्लैंड को सात विकेट पर 256 रन का चुनौतीपूर्ण स्कोर तक पहुंचाया।